**ՀԻՄՆԱՎՈՐՈՒՄ**

**«Հայաստանի Հանրապետության կառավարության 2013 թվականի հունիսի 27-ի N 684-Ն որոշման մեջ փոփոխություն կատարելու մասին» կառավարության որոշման ՆԱԽԱԳԾԻ ԸՆԴՈՒՆՄԱՆ**

***1. Ընթացիկ իրավիճակը և իրավական ակտի ընդունման անհրաժեշտությունը***

Հայաստանի Հանրապետության անտառային օրենսգրքի 57-րդ հոդվածի 1-ին մասով պետական անտառների պահպանության, պաշտպանության, վերականգնման և անտառապատման, առանձին աշխատանքների կատարման ծախսերի նորմատիվները հաստատում է Հայաստանի Հանրապետության կառավարությունը:

Հայաստանի Հանրապետության կառավարության 2013 թվականի հունիսի 27-ի N 684-Ն որոշմամբ հաստատված աշխատանքների կատարման ծախսերի նորմատիվների համար հիմք են ընդունվել այդ ժամանակաշրջանում գործող աշխատանքային և ֆինանսական համապատասխան չափորոշիչները: Նախորդ 10 տարիների ընթացքում վերոհիշյալ նորմատիվները որևիցե փոփոխությունների չեն ենթարկվել, մինչդեռ 66.7 %-ով ավելացել է նվազագույն աշխատավարձը 45000 դրամից դառնալով 75000 դրամ, իսկ դիզելային վառելիքի գները համաձայն Հայաստանի Հանրապետության վիճակագրական կոմիտեի 2013-2022 թվականների համեմատությամբ բարձրացել են 28.9%-ով:

Ելնելով վերոգրյալից անհրաժեշտություն է առաջացել վերանայելու պետական անտառների պահպանության, պաշտպանության, վերականգնման և անտառապատման աշխատանքների կատարման ծախսերի նորմատիվները, որոնք դարձել են անհամատեղելի ներկայիս պայմաններում: Վերջինս հանգեցրել է սեզոնային բանվորների հավաքագրման լուրջ դժվարությունների, մարդկանց չի գրավում աշխատանքային նորմատիվներով սահմանված ցածր վարձատրության չափը, իսկ անտառների վերականգնման և անտառապատման բնագավառում բանվորական ուժի պակասը կարող է էապես ազդել ոչ միայն կատարվող աշխատանքների ծավալների, այլ նաև որակի վրա:

Աշխատանքային շուկայում վարձատրության գները մոտավորապես օրական 7-10 հազար դրամ են կազմում և «Հայանտառ» ՊՈԱԿ-ը որպես գործատու, դուրս է մնում մրցակցությունից:

***2. Առաջարկվող կարգավորման բնույթը***

 «Հայաստանի Հանրապետության կառավարության 2013 թվականի հունիսի 27-ի N 684-Ն որոշման մեջ փոփոխություն կատարելու մասին» Հայաստանի Հանրապետության կառավարության որոշման նախագծով առաջարկվում է գործող նորմատիվների վարձատրության չափը ավելացնել 50 տոկոսով, ապահովելու պետական անտառների պահպանության, պաշտպանության, վերականգնման և անտառապատման աշխատանքների պատշաճ իրականացումը:

Միաժամանակ նախագծով բարելավվել են նաև հողերի ըստ մեխանիկական կազմի դասակարգումը, նախատեսվել են միջին հողերում հողի հակահրդեհային մեքենայացված և ձեռքով հանքայնացման¸ հողի մեքենայացված փխրեցման, սերմերի ցանքի, սերմնաբուսակների և տնկիների տնկման, անտառմշակույթների խնամքի և լրացման, բնական վերաճի աջակցման, ինչպես նաև փակ արմատային համակարգով տնկանյութի աճեցման աշխատանքների կատարման չափաքանակները և ծախսերը։

***3. Նախագծի մշակման գործընթացում ներգրավված ինստիտուտները, անձինք և նրանց դիրքորոշումը***

Նախագիծը մշակվել է շրջակա միջավայրի նախարարության կողմից։

***4. Ակնկալվող արդյունքը***

«Հայաստանի Հանրապետության կառավարության 2013 թվականի հունիսի 27-ի N 684-Ն որոշման մեջ փոփոխություն կատարելու մասին» Կառավարության որոշման ընդունմամբ պետական անտառների պահպանության, պաշտպանության, վերականգնման և անտառապատման աշխատանքների կատարման ծախսերի նորմատիվները կհամապատասխանեցվեն ներկա իրավիճակին, որը դրականորեն կանդրադառնա պետական անտառների վերականգնման, անտառապատման, պահպանության և պաշտպանության բնագավառներում սեզոնային բանվորների հավաքագրման գործընթացի, կատարվող աշխատանքների ծավալների և կատարման որակի վրա։ Վերջինս կնպաստի նաև շրջակա միջավայրի բնագավառում երկրի կողմից միջազգային կոնվենցիաներով և համաձայնագրերով ստանձնած պարտավորությունների կատարմանը:

***5. Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.***

 «Հայաստանի Հանրապետության կառավարության 2013 թվականի հունիսի 27-ի N 684-Ն որոշման մեջ փոփոխություն կատարելու մասին» Հայաստանի Հանրապետության կառավարության որոշման ընդունմամբ պետական անտառների պահպանության, պաշտպանության, վերականգնման և անտառապատման աշխատանքների կատարման համար սպասվում է պետական բյուջեի ծախսերի ավելացում մինչև 50 տոկոսով։

***6. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.***

**Ներկայացվող նախագիծը ուղղակիորեն չի բխում ռազմավարական փաստաթղթերից, սակայն նպաստում է երկրի կողմից շրջակա միջավայրի բնագավառում ՄԱԿ-ի անապատացման դեմ պայքարի, ՄԱԿ-ի կենսաբազմազանության պահպանության, ՄԱԿ-ի կլիմայի փոփոխության շրջանակային կոնվենցիայի և Փարիզյան համաձայնագրի ներքո ստանձնած պարտավորությունների կատարմանը։**